Troben sa i estalvi l'home de 78 anys que havia desaparegut d'una residència al Berguedà | NacióDigital
Troben sa i estalvi l'home de 78 anys que havia desaparegut d'una residència al Berguedà
Bombers, Mossos i voluntaris el buscaven des d'ahir a la tarda amb efectius terrestres i aeris
per Redacció, Puig-reig , 6 de juliol de 2019 a les 11:38 |
L'helicòpter de recerca sobrevolant Puig-reig divendres a la tarda. | Pilar Màrquez Ambròs
Han trobat sa i estalvi l'home de 78 anys amb demència senil que els Bombers i els Mossos d'Esquadra buscaven des d'ahir a la tarda un cop que va desaparèixer de la residència geriàtrica de Casserres, al Berguedà.
Segons han confirmat fonts de la recerca a NacióDigital, l'han trobat a les 11 en punt del matí no gaire lluny d'on l'han estat buscant les últimes hores, a Cal Visó, al nord-oest del terme municipal de Puig-reig, tocant a Casserres. La recerca s'havia centralitzat des d'un bon primer moment al camí de Fonellet i en direcció al municipi de Puig-reig.
L'alcalde de Casserres, Josep Colillas, ha celebrat que hagin pogut trobar l'home gran en bones condicions i ha valorat molt positivament "el bon operatiu de recerca en el qual han participat Bombers, Mossos, voluntaris i molts veïns de la zona. Molta gent s'havia bolcat en la recerca", ha destacat. Bombers, Mossos i voluntaris el buscaven des d'aquest divendres a la tarda amb efectius terrestres i aeris.
Societat, home, Mossos d'Esquadra, Bombers, recerca, demència senil, desaparegut